‘As NVG Zuma nie aankla nie, gaan ons weer hof toe’Pres. Jacob Zuma. Foto: Elmond Jiyane, GCIS Dit volg nadat die Noord-Gautengse hooggeregshof beslis het dat die besluit om 783 korrupsie-aanklagte teen Zuma oor die sogenaamde spioenasiebande te laat vaar, irrasioneel was. Die NVG het na afloop van die beslissing 14 dae om te besluit of hy weer die aanklagte teen Zuma gaan instel. James Selfe, federale voorsitter van die DA, het Vrydag gesê die NVG het tot 23 Mei om teen die hofbeslissing te appelleer. “Daar is ’n paar opsies. Hulle kan aansoek doen om verlof tot appèl teen die beslissing. Die probleem vir Zuma en die NVG is dat die beslissing deur ŉ volbank regters gemaak is. Dit is moeilik om te glo dat hulle sal meen ŉ ander hof sal tot ŉ ander beslissing kom.” Selfe het gesê indien die hooggeregshof die aansoek van die hand wys, kan die NVG na die hoogste hof van appèl petisioneer. “Die appèlhof kan moontlik besluit om die saak aan te hoor, maar ek kan nie dink dat hulle tot ŉ ander gevolgtrekking sal kom nie. Daar is seker ook die moontlikheid om die konstitusionele hof direk te nader, maar so ’n aansoek word selde toegestaan en ek twyfel of dit sal slaag.” Volgens Selfe het Zuma ook die opsie om aansoek te doen dat sy vervolging permanent gestaak word. “Hy het in 2009 só ’n aansoek ingedien. “Weereens gaan dit nie baie maklik wees nie en sal hy ŉ hof moet oortuig dat ŉ saak wat so goed voorberei is summier laat vaar moet word. Tensy daar dwingende bewyse is dat ’n ander aspek van die saak foutief is, sou die meeste howe sê die verhoor moet voortgaan en die hof wat die saak aanhoor, kan besluit of die saak gebrekkig is.” Selfe het gesê daar is ook die moontlikheid dat die NVG en nuwe nasionale direkteur van openbare vervolging, Shaun Abrahams, kan besluit om die aanklagte te laat vaar. “Hy kan aanvoer dat kanse vir suksesvolle vervolging afgeneem het weens die tyd wat verloop het.” Volgens Selfe het die hof se beslissing dit egter duidelik gestel dat enige besluit om nie voort te gaan met die klagtes nie wel rasioneel moet wees en hersien kan word. Selfe het gesê indien Abrahams dus besluit om nie die klagtes weer in te stel nie, sal die DA sy besluit bekyk en ŉ hersieningsaansoek indien as dit blyk irrasioneel te wees.